***4.2.3.   Određivanje visine jamstvene svote bankovne garancije***

            ***Općenito***

            Iznos jamstvene svote bankovne garancije ni u kojem slučaju ne može biti niži od 60.000,00 kuna.

U postupku određivanja visine jamstvene svote bankovne garancije nadležni carinski ured u svakom slučaju obavezno zahtijeva prilaganje podataka o bonitetu i solventnosti nalogodavca za izdavanje bankovne garancije (BON-1 i BON-2/SOL-2 ne stariji od mjesec dana).

            Iznimno, prilaganje obrasca BON-1 neće se zahtijevati od osoba koje po propisima o računovodstvu nisu dužne sastavljati financijske izvještaje (npr. obrtnici, osobe slobodnih zanimanja, obiteljska poljoprivredna gospodarstva i dr.) te će se od tih osoba zahtijevati prilaganje:

potvrde o visini dohotka koju izdaje Porezna uprava,

pregleda primitaka i izdataka za prethodnu godinu ili, iznimno, izlista prometa poslovnog računa (žiro računa) u prethodnom 12 mjesečnom razdoblju.

            Visinu jamstvene svote u bankovnoj garanciji određuje nadležni carinski ured u svoti koja namirenje duga u svakome trenutku čini sigurnim, vodeći računa o:

vrsti, odnosno osjetljivosti trošarinskih proizvoda,

vrsti trošarinskog skladišta,

ugledu, pouzdanosti i financijskoj stabilnosti nalogodavca za izdavanje garancije,

opsegu poslovanja nalogodavca za izdavanje garancije s trošarinskim proizvodima,

vremenu trajanja proizvodnje ili skladištenja,

vrsti, sadržaju i načinu vođenja evidencije i knjigovodstvene dokumentacije,

nadzoru u trošarinskom skladištu,

dosadašnjem poslovanju nalogodavca za izdavanje garancije s trošarinskim proizvodima,

iznosu mogućeg trošarinskog duga tijekom kretanja trošarinskih proizvoda.

            Visinu jamstvene svote bankovne garancije za nalogodavca za izdavanje garancije koji započinje poslovnu djelatnost s trošarinskim proizvodima određuje se na temelju opsega očekivanog prometa, odnosno proizvodnje i skladištenja trošarinskih proizvoda i odnosnog očitovanja trošarinskog obveznika o navedenom.

            Kod određivanja visine jamstvene svote bankovne garancije nadležni carinski ured, između ostaloga, posebno uzima u obzir podatke i o:

količini trošarinskih proizvoda koji se proizvode, skladište te primaju i otpremaju,

s time u vezi, između ostaloga, iznosu mogućeg trošarinskog duga (za trošarinske proizvode koji se otpremaju iz trošarinskog skladišta u sustavu odgode plaćanja trošarine),

iznosu mogućeg trošarinskog duga u razdoblju od najmanje jednog kalendarskog mjeseca (temeljem prosječno iskazanih pokazatelja iz prethodnog jednogodišnjeg razdoblja i uvažavajući eventualni sezonski karakter poslovanja),

bonitetu i solventnosti nalogodavca za izdavanje bankovne garancije te općenito svim dostupnim pokazateljima financijske stabilnosti nalogodavca, odnosno trošarinskog obveznika,

kršenju trošarinskih, carinskih i poreznih propisa, te

druge relevantne podatke (okolnosti bilo kojeg karaktera koje indiciraju rizik prema Uputi za provedbu analize rizika u sustavu kontrole kretanja trošarinskih proizvoda i dr.).

            Carinski ured će kod utvrđivanja visine jamstvene svote instrumenta osiguranja primijeniti stroži kriterij od uobičajenog i visinu jamstvene svote odgovarajuće prilagoditi utvrđenju navedenih okolnosti:

ako se prema Uputi za provedbu analize rizika u sustavu kontrole kretanja trošarinskih proizvoda utvrde okolnosti koje indiciraju rizik,

ako su pokazatelji financijske stabilnosti, zaduženosti i likvidnosti iz obrasca BON-1 (C. Pokazatelji financijske stabilnosti, zaduženosti i likvidnosti) u zadnjoj prikazanoj godini ispod optimalnog koeficijenta, udjela, odnosno granične mjere sukladno Objašnjenjima pokazatelja poslovanja iz informacije o bonitetu BON-1 u najmanje 3 od sljedećih 5 pokazatelja: C.1., C.2., C.3., C.5. te D.1. (D. Pokazatelji poslovne uspješnosti) (dostupno na internetskim stranicama Financijske agencije, i to na linku:  <http://www.fina.hr/Default.aspx?sec=1278>),

ako podaci o solventnosti iz obrasca BON-2/SOL-2 nisu zadovoljavajući (stanje sredstava na računu, ukupan iznos primitaka u korist računa u prethodnih 30 dana, prosječno stanje sredstava na računu u prethodnih 30 dana, iznos evidentiranih nepodmirenih obveza, broj dana neprekidne blokade računa i broj dana blokade računa u proteklih 6 mjeseci).

Prijava djelatnosti i registracija malih proizvođača vina, malih proizvođača jakog alkoholnog pića i proizvođača iz članka 69. Zakona te godišnje izvješćivanje

Članak 75.

(1) Mali proizvođači vina, mali proizvođači jakog alkoholnog pića i proizvođači iz članka 69. Zakona obvezni su prijavu za upis u registar trošarinskih obveznika podnijeti carinskom uredu nadležnom prema svome sjedištu, odnosno prebivalištu, i to najkasnije osam dana prije početka proizvodnje na Obrascu PUR.

(2) Mali proizvođači vina podnose pisanu prijavu za upis u registar trošarinskih obveznika u tri primjerka na Obrascu PUR te, uz priloge prema članku 60. stavku 3. ovoga Pravilnika, dostavljaju:

1. podatak o mjestu proizvodnje

2. podatak o očekivanoj količini proizvodnje vina u kalendarskoj godini

3. podatak o površini vinograda u hektarima

4. potvrdu nadležnog tijela da je upisan u odgovarajući upisnik sukladno posebnim propisima i

5. potvrdu da zadovoljava minimalno tehničko-tehnološke uvjete za proizvodnju vina propisane posebnim propisima.

(3) Mali proizvođači jakog alkoholnog pića podnose pisanu prijavu za upis u registar trošarinskih obveznika u tri primjerka na Obrascu PUR te dostavljaju podatak o mjestu proizvodnje i podatak o volumenu uređaja za proizvodnju alkohola – kotla kojeg ima u vlasništvu, odnosno uporabi.

(4) Proizvođači iz članka 69. Zakona podnose uporabom sustava elektroničke razmjene podataka prijavu za upis u registar trošarinskih obveznika koristeći elektronički Obrazac PUR te, uz priloge prema članku 60. stavku 3. ovoga Pravilnika, dostavljaju:

1. podatak o mjestu proizvodnje

2. podatak o očekivanoj količini proizvodnje trošarinskih proizvoda u kalendarskoj godini

3. potvrdu nadležnog tijela da zadovoljava minimalno tehničko-tehnološke uvjete za proizvodnju alkohola i alkoholnih pića propisanu posebnim propisima i

4. ispravu državnog tijela nadležnog za mjeriteljstvo o udovoljavanju mjeriteljskim zahtjevima, odnosno ispunjenju propisanih uvjeta.

(5) Prijava za upis u registar trošarinskih obveznika ovjerena ili verificirana elektroničkim putem od strane ovlaštenog službenika nadležnog carinskog ureda smatrati će se ovlaštenjem za rad malom proizvođaču vina, malom proizvođaču jakog alkoholnog pića i proizvođaču iz članka 69. Zakona, s danom upisa u registar trošarinskih obveznika.

(6) Mali proizvođači vina, mali proizvođači jakog alkoholnog pića i proizvođači iz članka 69. Zakona obvezni su nadležnom carinskom uredu prijaviti svaku izmjenu podataka navedenu prilikom prijave u registar trošarinskih obveznika, kao i prestanak djelatnosti zbog koje su upisani u registar trošarinskih obveznika u roku od osam dana od dana nastanka promjene, odnosno od dana saznanja za izvršenu promjenu.